આધુનિક યુગમાં સંબંધોની ઉષ્મા ખતમ થઈ રહી છે કારણે કુટુંબો નાના થઈ રહ્યા છે પણ ભૌતિક સુખસગવડ માટે પતિપત્ની બન્નેએ કમાવું પડે છે. કૌટુંબિક સમયની વ્યાખ્યા જ ખતમ થઈ રહી છે. કામના કલાકો વધી રહ્યા છે. પૈસા અને સગવડતો વધી રહ્યા છે, પરંતુ વ્યક્તિઓ એકલી પડી રહી છે. તેમની વચ્ચે સંવાદ કે લાગણીઓ વ્યક્ત થતી નથી. કારણ સમય જ નથી કોઈની પાસે. ફરવા જાય છે તો પણ લોકો સતત મોબાઈલમાં ફોટા પાડીને તેને સોશિયલ મીડિયા પર મૂકવામાં વ્યસ્ત છે. ટીવી જોવામાં કે મેસેજ જોવામાં વ્યસ્ત રહે છે. ફક્ત બે વ્યક્તિઓ એકબીજા સાથે સહવાસ માણતી નથી. સોશિયલ મીડિયા દ્વારા સતત બીજી વ્યક્તિઓ સાથે હોય છે.માનો કે ન માનો સંવાદ સાંભળવા માટે, હોંકારો દેવા માટે સહવાસ, ફેમિલી ટાઈમ ભવિષ્યમાં વેચાતા લેવા પડશે એવા દિવસો આવી રહ્યા છે. ભેટવા માટે કે રડવા માટે ખભો કલાકના ભાવે ખરીદવો પડશે. વાતો કરવા માટે સાંભળે એવા કાન ખરીદવા પડશે.